¿Por qué ye importante tresmitir l’asturianu?
#000000
Comunicáu de prensa: asturianu nel currículu d’Educación Infantil
#000001
L’asociación demanda que se cumpla d’una vez el mandáu de la Llei d’Usu, aprobada nel añu 1998, cola incorporación del asturianu nel currículu de la etapa d’Educación Infantil
#000002
Después de les declaraciones de la conseyera d’Educación, doña Lydia Espina, nes qu’aseguraba que l’asturianu va quedar otra vuelta fuera del currículu d’Educación Infantil; dende Reciella queremos espresar el nuestru profundu maltar por esta decisión, puntualizando delles cuestiones:
#000003
1. La Llei d’usu, aprobada nel añu 1998, conseña de manera clara que l’asturianu ha tar presente en toles etapes educatives. Polo tanto ye una illegalidá, con toles lletres, que la Conseyería d’Educación lleve ensin aplicar esti mandáu casi trenta años. D’alcuerdu cola llei tol alumnáu d’Educación Infantil tien derechu a recibir enseñances de Llingua Asturiana si esi ye’l so deséu, tanto nel so primer ciclu (0-3 años) como nel segundu (3-6), que depende directamente de la Conseyería d’Educación.
#000004
2. Como bien sabemos la etapa d’Educación Infantil ye’l momentu nel que se produz l’alquisición del llinguaxe per parte de los neños y neñes, polo que son unos años especialmente importantes y sensibles pa la introducción d’estos na enseñanza reglada. Y lo son nun doble nivel: pa aquelles families que partiendo del castellanu aspiren al plurillingüismu (castellanu, inglés, asturianu) pa los sos fíos y fíes. Pero tamién pa los rapacinos y rapacines (¡que n’Asturies siguen esistiendo!) que son falantes d’asturianu y a los que’l sistema obliga a recibir toles sos hores llectives nun idioma diferente del suyu, cuestión que ta sobradamente denunciada como improcedente por organismos internacionales como la UNESCO.
#000005
3. Paeznos ridículo que se fale d’esperiencies “esperimentales” col asturianu na Educación Infantil, cuando sabemos que ta perfectamente implantáu en más de cuarenta centros asturianos dende qu’entamó la enseñanza de l’asignatura de Llingua Asturiana nos años ochenta.
#000006
Denunciamos asina mesmo qu’esto sea posible gracies al esfuerzu personal de los docentes y equipos directivos d’estos centros, asina como les demandes de les families; yá que la Conseyería namás permite que s’imparta esta asignatura cuando hai funcionarios de carrera nel centru que puedan facese cargu o bien cuando hai “horariu sobrante” del profesoráu interín axudicáu. Dicho d’otra manera: la Conseyería d’Educación fai la “vista gorda” cuando nun-y cuesta perres.
#000007
Por tolo espuesto dende Reciella, como families con alumnáu escolarizáu nel sistema educativu asturianu, desiximos que la Conseyería d’Educación aproveche’l cambiu llexislativu y l’adaptación de los currículos por acabar d’una vez por toes cola illegalidá que lleva “alcagüetando” toos estos años. Que regule los conteníos a impartir na etapa, que dote del profesoráu que faiga falta y que d’una vez tenga en cuenta los derechos de los neños y neñes asturfalantes, víctimes silencioses de la dexación de funciones de l’Alministración.
#000008
D’alcuerdu coles medíes sanitaries puestes en marcha pola Fundación Municipal de Cultura del Ayuntamientu de Xixón, ye necesario rexistrase p’asistir a les representaciones programaes dientro del Festival Escenines.
#000009
Rexístrate a la representación o representaciones a les que quieras asistir.Fai falta rexistrar a toles persones qu’asistan (adultes o menores) per separtao.Vas recibir un corréu de confirmación de que’l rexistru tuvo llugar correctamente. A la entrada del espectáculu comprobaremos que’l to nome ta na llista de control.
#000010
Asina mesmo recordamos que ye obligada la asistencia con mázcaru y encamentamos tamién l’usu d’esta midida de prevención pa los menores de 6 años.
#000011
Reciella families pol asturianu apúntase a la ufierta cultural que propón la iniciativa “Asturies cultura en rede” empobinada pola Conseyería de Cultura, Política Llingüística y Turismu.
#000013
Esta Conseyería pon en marcha, en collaboración colos conceyos asturianos, “Asturies, Cultura en Rede”, un proyectu pal espardimientu de les artes escéniques, la música, la lliteratura, les artes plástiques, el cine, el patrimoniu y la cultura tradicional nel Principáu. Coles mires de dar mayor visibilidá a les y los creadores d’Asturies, dinamizar la cultura y vertebrar el territoriu, programa circuitos culturales temáticos, nos que se prioriza la participación de pequeños y medianos conceyos, y que permiten la programación de distintos espectáculos teatrales y musicales, esposiciones y eventos lliterarios y de música tradicional presentaos por estremaes compañíes, grupos y artistes asturianos.
#000014
Teatru, danza, maxa, teatru d’oxetos y títeres... Les compañíes d’artes escéniques profesionales afincaes n’Asturies ufierten n’espacios escénicos convencionales y non convencionales espectáculos calidables que destaquen pola so creatividá, inxeniu y compromisu, al igual que les bandes musicales y solistes profesionales del Principáu, con una amplia variedá d’estilos que van dende la música de cámara, barroca y clásica hasta’l folk, pop y la música electrónica.
#000015
Los alcuentros lliterarios, clubes de llectura, talleres creativos, conferencies, charles y coloquios o presentaciones de llibros que promueve “Asturies, Cultura en Rede” son fundamentales pa la promoción de la lliteratura y la llectura ente la ciudadanía a lo llargo de tola xeografía asturiana, na que tamién se pue esfrutar d’una variada programación cinematográfica. Ficción, documental, comedia, drama, animación, cine comprometíu y educativu integren esta estaya dedicada al Séptimu Arte, qu’inclúi dende dalgunos de los meyores títulos del cine contemporaneu a grandes clásicos de la cinematografía, y qu’otorga relevancia especial a los trabayos fechos por cineastes del Principáu.
#000016
La divulgación de la historia, el patrimoniu, la cultura popular y la tradición asturiana tamién tán presentes n’“Asturies, Cultura en Rede”, a lo que se van sumar relevantes proyectos espositivos d’artes plástiques y visuales d’artistes del Principáu, que van ser espuestos nos conceyos asturianos a lo llargo de 2021.
#000017
La ufierta cultural pa tol territoriu asturianu puede consultase na web .
#000018
Escenes infantiles pa rematar l’añu
#000019
Un añu más, y yá van cinco, l’asociación “Reciella: families pol asturianu” organiza’l so festival Escenines, teatru n’asturianu pa neños y neñes.
#000020
El Festival, qu’entamara celebrándose nel salón d’actos del colexu públicu Xovellanos de Xixón, afita la so sede nel Antiguu Institutu Xovellanos, onde yá tuvieron llugar l’añu pasáu delles actividaes.
#000021
L’entamu va ponelu’l miércoles 27 l’actor Carlos Alba, “Cellero”, qu’acompañáu pol so fíu Martín Peña Alba pondrá sobre les tables del salón d’actos del Antiguu Institutu una versión revisada de los cuentos de tradición oral.
#000022
Un día depués, el xueves 28, la compañía Kamante Teatro representará “¿De qué color ye’l sol?”, una obra encamentada pa neños pequeños a partir de 3 añinos.
#000023
El mesmu marxen d’edá va ser el recomendáu pal tercer de los espectáculos, robláu pola compañía El Callejón del gato, y que ta basáu nel álbum de lliteratura infantil y xuvenil “La neña de les trences al revés”, llevando’l mesmu nome.
#000024
Estos tres espectáculos van tener el Centru de Cultura Antiguu Institutu como espaciu de celebración. Toos ellos asina mesmo a les 19.00 hores.
#000025
Otra miente, y como ramu a festival, Escenines treslládase’l sábadu 30 a les 12.00hores al colexu Xovellanos pa la presentación del discu Bestiariu, un discu qu’una vuelta más atropa a dalgunes de les bandes asturianes más reconocíes, cantando pa neños y n’asturianu.
#000026
Dende la organización recuerden que toles actividaes son de baldre, polo que recomienden llegar con tiempu bastante pues van trancase les puertes al completar l’aforu.
#000027
Esti domingu 1 d’ochobre vamos a echa-y otra vuelta una carrera al tiempu y ganar una nueva xeneración pal asturianu, pasando’l testigu na II Entaína.
#000028
El percorríu ye bien cenciellu, pa que pueda con él tola familia, y va tener llugar nel Muséu del Pueblu d’Asturies, dientro de les actividaes entamaes pal V Día de la Reciella.
#000029
Reciella entrega los sos reconocimientos “Escuela afayadiza”
#000031
L’sociación quier premiar cola so insignia a les escueles con un altu númberu de matriculación na asignatura d’Asturianu
#000032
Coincidiendo col final del cursu l’asociación Reciella Families pol Asturianu presenta les sos insignies “Escuela Afayadiza”, unes pegadielles que les escueles d’Educación Primaria van tener oportunidá de poner na entrada los centros, renovándoles cursu tres cursu.
#000033
Los reconocimientos, qu’esti añu “namás van poder ponese en marcha nel conceyu de Xixón, onde cuntamos colos datos de matriculación na asignatura de Llingua Asturiana”, van ser de tres tipos: “Reconocimientu d’oru”, pa la escuela del conceyu con un mayor porcentaxe de matriculación; “Reconocimientu de plata”, pa les que tienen una matrícula igual o superior al 75%; y “Mención especial”, en reconocimientu a dalguna escuela que por dellos factores trescendentes, tenga de ser destacada nel cursu.
#000034
Dende l’asociación treslladen que “nesti momentu, que tanto se valoren los sellos de calidá, entendemos qu’hai un númberu importante de families como nosotros pa les que l’apueste decidíu de la escuela pol plurillingüismu ye importante a la hora de matricular a los rapacinos”. Por esa razón “paeznos importante visibilizar el compromisu de la comunidá educativa d’estes escueles, pues nun se nos escapa que, anque la voluntariedá depende de la decisión de les families, los claustros, equipos directivos y el bon llabor docente tienen muncho que dicir na visibilización de l’asignatura”.
#000035
Nesta ocasión el reconocimientu d’oru va dir pal colexu públicu Santa Olaya, asitiáu nel barriu d’El Natahoyo. Trátase d’una escuela con un porcentaxe de matrícula que ta a piques de llegar al 100%, concretamente del 93%, lo que l’asitia arriba del podium.
#000037
Pa cabu la “Mención Especial” ye pal centru concertáu Patronato San José, qu’anguaño cuenta con un 75% de matrícula. “Pese a que por porcentaxe correspondería-y el Reconocimientu de plata, paeznos que ye trescendente qu’un centru concertáu tenga una matrícula tan alta, yá que los más de centros d’esti tipu algamen unos datos mui probes”, asina “animamos al restu de centros concertaos a que sigan l’exemplu del Patronato y caminen hacia un modelu trillingüe”.
#000039
Dende l’asociación esperen que seya posible acceder a los datos del restu los conceyos, lo que diba permitir escender los reconocimientos. Asina mesmo van valorar ellaborar insignies asemeyaes con otres etapes educatives: Educación Infantil, Secundaria y Bachilleratu, onde la implantación de l’asignatura ye, entá más ruina.
#000040
Préstanos muncho presentavos el programa del nuestru Festival de Teatru y Artes Escéniques pa neños y neñes y n’asturianu.
#000042
Decidíi les actividaes que más vos presten y apuntáiles na axenda, ¡pasamos llista!
#000043
Llunes 26 d’avientu de 2016
#000044
Salón d’actos del C.P. Jovellanos
#000045
Bestiariu 2 ye un CD pa tola familia qu’incluye temes de 12 bandes asturianes que canten n’asturianu. Na presentación, cola presencia de los grupos, fadráse un recorríu per tol discu, que tien a los animales como filu conductor.
#000047
Xueves 29 d’avientu de 2016
#000048
Presentación, con un recorríu peles páxines y la música del llibru-discu d’Alicia Álvarez ilustráu por Alicia Varela, na qu’acompañaremos a ‘Pulgarina’, una neña apesadumbrada pol so tamañu qu’entama un viaxe de descubrimientu personal onde nada ye lo que paez sinón sólo una cuestión de perspectiva.
#000050
Llunes 2 de xineru de 2017
#000051
Una representación a cargu d’Olga Cuervo y David Varela na que los protagonistes son una muñeca de trapu y un güelín que vive con ella, y onde que la música y les canciones tienen especial importancia.
#000052
Martes 3 de xineru de 2017
#000053
La compañía Higiénico Papel Teatro trainos esta obra que narra les aventures d’Andrés y la so familia qu’acaben de movese a una casa nueva. Los espectadores, neños y mayores vivirán l’aventura de recorrer de nueche la casa buscando al güelu.
#000054
Miércoles 4 de xineru de 2017
#000055
– Nesta obra de la compañía Nun Tris, una actriz presenta cuentos y narraciones de los cinco continentes nun viaxe alredor del mundiu, falando de les sos costumes y tradiciones y acompañada d’un narrador-músicu, qu’interpreta fragmentos de música de cada llugar.
#000056
Día de la Reciella 2016: Programa
#000057
Domingu 2 d’ochobre de 2015 – Muséu del Pueblu d’Asturies (Xixón)
#000058
Día de la Reciella 2016
#000060
Tamos encantaos de presentar el cartel de la que ye la cuarta edición del nuestru Día de la Reciella.
#000061
Y como queremos seguir medrando esti añu cuntamos con más actividaes, más collaboradores y una novedá especialmente prestosa: la primer edición de la carrera de families pol asturianu Entaína.
#000062
Esta carrera ye precisamente la que garra más protagonismu nel cartel, simbolizando’l testigu’l propiu idioma y la tresmisión de xeneración en xeneración, aspectu nel que tamos especialmente enfotaos y enfotaes dende los entamos de l’asociación. Pa tresmitir esa idea cuntamos esti añu col diseñador Marco Recuero, col que ye un placer collaborar.
#000063
Mañana mesmo tará disponible na nuestra web el formulariu d’inscripción, y a lo llargo d’estos díes diremos dando más información, tanto de la carrera como del restu d’actividaes que van desarrollase esi día.
#000064
Asina que yá sabéis, el domingu 2 d’ochobre tenéis una cita a la que nun podéis faltar, ¡pasái’l testigu!
#000065
Comunicáu de prensa: asturianu nel currículu d’Educación Infantil
Sumámonos a la iniciativa “Asturies Cultura en Rede”
Escenes infantiles pa rematar l’añu
#000066